Eestis on haruldast hiireviud märgatud ka varem. Eelmise aasta septembris andis röövlinnu-uurija Ülo Väli teada, et märkas suvel valget hiireviud, kes on haruldane mitte ainult Eesti, vaid kogu maailma jaoks, kirjutas Meie Maa.
Sellisel linnul pole sulgedes tumedat värvainet. Ta torkab maastikul väga kergesti silma ja tõenäoliselt ei pruugi tavatu välimusega lind endale paarilistki leida.
Tavalised hiireviud on umbes ronga suurused tumepruunid linnud, kelle rinnal on valge põllesarnane vööt, kõht ja tiivaalused on pruuni-valgekirjud.
Hiireviu on meie arvukaim röövlind. Üle Eesti pesitseb kuni 7000 paari.
Talveks lendavad hiireviud mõnisada kilomeetrit lõuna poole Kesk-Euroopasse ja tulevad esimeste kevadiste ilmade aegu Eestisse tagasi.